SA733
Exported from Holy-Writings.com on 2026-06-20 - 1 clipping

雜阿含經 (七三三)

如是我聞。 一時佛住舍衞國祇樹給孤獨園。

時有異比丘。 來詣佛所稽首禮足。退坐一面。白佛言。 世尊謂覺分。 世尊。云何爲覺分。

佛告比丘。 所謂覺分者。謂七道品法。然諸比丘七覺分漸次而起。修習滿足。

異比丘白佛。 世尊。云何覺分漸次而起。修習滿足

佛告比丘。 若比丘内身身觀念住。 彼内身身觀念住時。攝心繋念不忘。 彼當爾時。念覺分方便修習。 方便修習念覺分已。修習滿足。 滿足念覺分已。於法選擇。分別思量。 當於爾時。修擇法覺分方便。 修方便已修習滿足。 如是乃至捨覺分修習滿足。

如内身身觀念住。如是外身。 内外身。 受 心 法法觀念住。 當於爾時。專心繋念不忘。 乃至捨覺分亦如是説。 如是住者。漸次覺分起。 漸次起已修習滿足。

佛説此經已。諸比丘聞佛所説。歡喜奉行
-- SA733 — Taisho Tipitaka (CC0-1.0)